ANC ‘nog te bang vir wit mense’ | Netwerk24
Deur Llewellyn Prince 22 Mei 2018 12:13
Die ANC-regering is steeds “te bang vir wit mense” om alle sportsoorte in Suid-Afrika ten volle te transformeer, meen Nazier Paulsen, EFF-LP.
Paulsen het Dinsdagoggend so in die parlement gesê in die debat oor Tokozile Xasa, minister van sport en ontspanning, se begrotingsrede vir die 2018/2019-boekjaar. Die parlement het gehoor dat net meer as R1 miljard vir die boekjaar aan die departement toegeken is.
Paulsen het die veel besproke voorval Saterdag waarin Ashwin Willemse, oud-Springbokrugbyspeler en Supersport-kommentator, in ’n regstreekse uitsending ná ’n beweerde onderonsie met sy medeaanbieders, Naas Botha en Nick Mallet, uit die ateljee gestap het, sentraal in sy toespraak gebruik. Dit is ook deur verskeie ander LP’s in hul toespraak in die debat geopper.
Beauty Dlulane, ANC-LP en voorsitter van die parlement se portefeuljekomitee oor sport en ontspanning, het weer haar komitee se “hartseer” oor die Willemse-voorval uitgespreek.
“Ons verwerp rassisme in sport in al sy vorms. Die komitee ondersteun daarom minister Xasa se oproep dat die aangeleentheid ten volle ondersoek word.”
Paulsen voer verder aan dat Willemse Saterdag opgestaan het teen die “geboelie, neerbuigende houdings en wit arrogansie wat ons steeds in baie van ons sportsoorte in die land ervaar”.
“Wit mense hou steeds aan om rugby en ander sportsoorte te oorheers – van die speelveld tot by die afrigters.”
Hy voeg by dat Suid-Afrikaners egter “gewoond is aan wit rassisme”, maar dat die mislukking van die ANC-regering om sport te transformeer “moeiliker is om te verstaan”.
“Dit is net omdat die ANC bang is vir wit mense. Die EFF is nie, ons vrees f*k*l nie,” sê Paulsen.
Meer oor: Witmense | Ashwin Willemse | Anc | Eff